Xavi este la un pas să fie demis de Barcelona! La doar trei săptămâni după ce FC Barcelona a anunţat continuitatea sa până în iunie 2025, ratificată de Consiliul de administraţie, Xavi Hernandez este din nou în centrul atenţiei şi totul indică faptul că nu va fi antrenorul echipei catalane în sezonul viitor, anunţă mass-media spaniolă, citată de agenţia EFE.
Totul a pornit de la declaraţiile făcute de Xavi înaintea meciului cu Almeria, în care tehnicianul a fost sincer cu privire la situaţia clubului catalan, analiză care nu i-a mulţumit însă pe conducătorii lui FC Barcelona, în special pe preşedintele Joan Laporta.
Xavi, la un pas să fie demis de Barcelona! Anunţ-şoc făcut de presa din Spania. Ruptură totală cu Laporta
„Suporterii trebuie să înţeleagă că avem o situaţie economică ce nu are nicio legătură cu cea de acum 25 de ani. Nu suntem în aceleaşi condiţii ca celelalte cluburi. Înţeleg şi ne vom adapta la asta. Vrem să concurăm pentru titluri, dar Barcelona are nevoie de stabilitate şi timp”, a spus Xavi miercuri, notează agerpres.ro.
Discursul contrazice ceea ce, se pare, ambele părţi au convenit atunci când au decis continuitatea lui Xavi până în iunie 2025, într-o întâlnire desfăşurată pe 24 aprilie, la domiciliul preşedintelui Laporta.
În cursul reuniunii respective, Xavi s-ar fi angajat să-şi moduleze mesajele în sala de presă, în special în ceea ce priveşte situaţia economică a entităţii „azulgrana” şi în ceea ce priveşte lotul.
Xavi Hernandez a ajuns la acea şedinţă cu comisia sportivă practic condamnat, după ce Consiliul de administraţie discutase înainte despre inconvenientul continuităţii antrenorului. Însă Laporta şi Xavi şi-au rezolvat diferenţele şi clubul a anunţat că tehnicianul, care plănuia să demisioneze la finalul actualului sezon, îşi va respecta contractul semnat până în iunie 2025, spre confuzia generală.
Rafa Marquez, favorit să îi ia locul lui Xavi pe banca Barcelonei
Acum panorama s-a schimbat din nou, în ciuda faptului că Xavi Hernandez, conştient de situaţia creată de declaraţiile sale, a încercat să le modifice după victoria de joi cu Almeria (2-0).
„Am spus că situaţia nu este cea mai bună, dar că lucrăm cu toţii pentru a o inversa. Aici este mereu zgomot, dar sunt calm şi entuziasmat. Sunt foarte încântat să încep presezonul. Încă am onoarea de a fi în cel mai bun club şi cu toată ambiţia de a câştiga titluri”, a insistat antrenorul Barcelonei.
Totul indica faptul că Xavi va termina sezonul şi nu va continua alături de FC Barcelona. Nu se ştie deocamdată dacă va conduce echipa în ultimele două jocuri rămase din acest sezon (duminica aceasta contra formaţiei Rayo Vallecano şi săptămâna viitoare cu Sevilla FC) sau dacă va fi înlocuit înainte, subliniază EFE.
Favoritul pentru a-l înlocui este mexicanul Rafa Marquez, antrenorul echipei a doua a clubului, care se află în prezent în lupta pentru promovare, iar acesta ar putea fi motivul pentru ca Xavi să fie menţinut la cârma primei echipe până la încheierea sezonului.